อยากรวยต้องทำ 5 พฤติกรรมนี้
เคยสงสัยไหมว่า ทำไมเราไม่รวยขึ้นเสียทีทั้งๆที่อดออมแทบเป็นแทบตาย หรือแม้กระทั่งเงินเดือนขึ้นทุกปีๆ
11 ต.ค. 2559

โดย...กันย์ ภาพ เอเอฟพี
เคยสงสัยไหมว่า ทำไมเราไม่รวยขึ้นเสียทีทั้งๆที่อดออมแทบเป็นแทบตาย หรือแม้กระทั่งเงินเดือนขึ้นทุกปีๆ แต่เงินคงเหลือในบัญชีก็ไม่ได้เยอะขึ้นตามเงินเดือนเลย ซึ่งจริงๆแล้วความร่ำรวยไม่ได้ขึ้นอยู่กับการอดออมหรือเงินเดือนขึ้นเพียงอย่างเดียว แต่ขึ้นอยู่กับ “พฤติกรรมการใช้เงิน” เพราะคนรวยที่แท้จริงเขาไม่ได้เก็บเงินเก่ง แต่พวกเขา “รู้จักเลือกใช้เงินให้เกิดประโยชน์สูงที่สุด” TerraBKK Research ขอแนะนำ 5 พฤติกรรมการใช้เงิน ที่คนรวยเขาไม่ทำกัน
1.คนรวยไม่อยู่เฉย
เขารู้จักลงทุนในตัวเอง การลงทุนที่คุ้มค่าที่สุดไม่ใช่การลงทุนในทรัพย์สินมูลค่าร้อยล้านพันล้าน แต่คือการลงทุนในตัวเอง ซึ่งถือเป็นทรัพย์สินที่สำคัญที่สุดในชีวิต วอร์เรน บัฟเฟตต์ ซีอีโอ วัย 84 ปี แห่งบริษัท Berkshire Hathaway ผู้ซึ่งได้รับยกย่องให้เป็นหนึ่งในนักลงทุนที่ทรงอิทธิพลและประสบความสำเร็จที่สุดของโลก กล่าวไว้ว่า การลงทุนที่ดีที่สุด คุ้มค่าที่สุด และได้ผลกำไรเยอะที่สุด คือ การลงทุนในตัวของคุณเอง อันหมายถึงการศึกษาหาความรู้ใหม่ๆ ให้กับตัวเองอยู่เสมอ ไม่ว่าจะเป็นความรู้ที่อยู่ภายในห้องเรียน หรือความรู้ที่อยู่ในโลกกว้างนอกเหนือจากในตำรา
นักลงทุนระดับตำนานอย่าง วอร์เรน บัฟเฟตต์ กล่าวว่า “ลงทุนในตัวเองให้มากที่สุดเท่าที่จะทำได้ เพราะตัวคุณคือสินทรัพย์ที่ยิ่งใหญ่ที่สุด ไม่ว่าคุณจะแก่แค่ไหนก็อย่าหยุดที่จะเรียนรู้”  
2.คนรวยไม่หลงสิ่งบันเทิง
แต่เขารู้จักพอกับสิ่งของฟุ่มเฟือย ต้องยอมรับว่าสิ่งยั่วยวนกิเลสในโลกปัจจุบันมีมากมายเหลือเกิน คนรุ่นใหม่มักจะหลงไปกับสิ่งยั่วยุเหล่านี้ ใช้เงินไปกับสิ่งบันเทิงมากจนเกินพอดี วิ่งตามกระแสแฟชั่นและความทันสมัยของเทคโนโลยีโดยไม่รู้จักคำว่าพอ ในขณะที่คนรวยจะรู้จักใช้เงินไปกับการลงทุน เพื่อก่อให้เกิดประโยชน์มากกว่าซื้อของฟุ่มเฟือยเหล่านั้น เขาจะรู้จักรอเพื่อได้ของที่มีค่าขึ้น ชิ้นใหญ่ขึ้น และมีประโยชน์ที่สุด
3.คนรวยซื้อแต่ของที่คุ้มค่า 
ใครว่าถ้าอยากรวยจะต้องซื้อแต่ของถูกของลดราคาเท่านั้น กลับกันคนรวยเขาไม่ได้เลือกซื้อของถูก แต่เขาซื้อของที่ “คุ้มค่า คุ้มราคา” เน้นการใช้งานที่ยาวนาน แพงกว่าแต่ใช้งานได้ดีกว่า ดีกว่าเสียทั้งเวลา เสียทั้งเงินใหม่หลายๆ รอบเพื่อของที่ใช้การไม่ดีแล้วก็ทิ้งหรือเบื่อในระยะเวลาสั้นๆ แต่ยอมรอแล้วซื้อของดีๆ ชิ้นใหญ่ๆ ทีเดียวเลย
4.คนรวยไม่เคยพอใจกับรายได้ที่คงที่
เขาจะมองหาช่องทางที่ทำให้รายได้เพิ่มขึ้น แม้กระแสเงินสดจะไม่ติดลบ และมีรายได้คงที่เรื่อยมา แต่อย่าลืมว่าอัตราเงินเฟ้อจะค่อยๆ กัดกินเงินของคุณจนเหลือก้อนเล็กลงเรื่อยๆ อย่านิ่งนอนใจกับรายได้ที่นิ่งอยู่กับที่ เพราะคนรวยจะหมั่นหาโอกาสและช่องทางใหม่ๆ เพื่อเพิ่มรายได้อยู่ตลอดเวลา รวมทั้งเขาจะมองหาแผนที่ 2 แผนสำรอง เป็นทางเลือกไว้ให้กับชีวิตอยู่เสมอ
5.คนรวยไม่ทำงานเพื่อหาเงิน
ผู้คนส่วนใหญ่มักจะทำงานเพื่อหาเงิน ตรงกันข้ามกับคนรวยที่ให้เงินทำงานแทนตัวเขา นั่นก็คือการนำเงินไปลงทุนหรือสร้างประโยชน์อะไรบางอย่างเพื่อให้ได้ผลตอบแทนกลับมาเป็นกระแสเงินสด ซึ่งการให้เงินทำงานแทนหรือการลงทุนที่เป็นที่นิยมนั้น ตัวอย่างเช่น การลงทุนในหุ้น กองทุน การลงทุนในอสังหาริมทรัพย์ การลงทุนในทองคำ ออมเงินในประกัน สลากออมสิน เป็นต้น โดยกระจายการออมไปในหลายๆ วิธี อานุภาพของเงินทบต้นทบดอกนั้นสร้างมูลค่าได้อย่างเหลือเชื่อ แล้วการลงทุนแม้เงินเพียงเล็กน้อยแค่หลักพันก็ยังมีค่า ดีกว่าไม่ได้ลงทุนอะไรเลย ยิ่งเริ่มเร็วยิ่งดี แต่ถ้าทำช้าก็ยังดีกว่าไม่ทำ
วอร์เรน บัฟเฟตต์ นักลงทุนระดับตำนานของโลก กล่าวว่า ถ้าคุณยังไม่พบวิธีทำเงินในขณะหลับได้ คุณก็ต้องทำงานไปจนตาย
ลองเริ่มต้นเปลี่ยนแปลงพฤติกรรมการใช้เงินและหลีกเลี่ยงข้อผิดพลาดเหล่านี้ โดยจำไว้เสมอว่าเราไม่มีใครที่จะสามารถร่ำรวยได้ภายในพริบตา แต่ต้องอาศัยความอดทนเพื่อเรียนรู้ ปรับปรุงแก้ไขข้อผิดพลาดของตน เพื่อความสำเร็จในระยะยาว